stanford-oval/wikipedia huggingface dataset:
קורפוס הפאנצר השלישי (ורמאכט)
סדר הכוחות > קרב קורסק

בקרב קורסק כלל הקורפוס את היחידות הבאות:
דיוויזיית הפאנצר ה-6
דיוויזיית הפאנצר ה-7
דיוויזיית הפאנצר ה-19
הדיוויזיה ה-168
סדר הכוחות > הקרבות בהונגריה

במהלך הקרבות בהונגריה כלל הקורפוס את היחידות הבאות:
הדיוויזיה ההונגרית ה-25
דיוויזיית הפאנצר ה-3
דיוויזיית הפאנצר ה-1
דיוויזיית הפאנצר ה-23
ראדו פאיסיה

ראדו פאיסיה (ברומנית: Radu Paisie, ידוע גם כ"פטרו מהארג'ש" - Petru de la Argeş, ובכתבי היסטוריונים רומנים כראדו השביעי; חי במאה ה-16) היה וויווד (שליט) של ולאכיה (מונטניה או "הארץ הרומנית") בין ספטמבר לנובמבר 1534 ובין יוני 1535 למרץ 1545.
ראדו פאיסיה היה בנו הבלתי־חוקי של השליט ראדו הגדול (ראדו צ'ל מארה). נולד בשם פטרו ובגיל צעיר היה לנזיר וראש (סטארץ או אגומן) המנזר ארג'ש, תחת השם הכנסייתי "פאיסיה".
כינוי אחר שלו היה ראדו פאיסיה "הנזיר" ("קֶלוּגֶרוּל", Călugărul).
עליתו לשלטון

בספטמבר 1534 בעזרת כמה מיריביו של השליט ואחיו החצי-חורג ולאד (השמיני) וינטילה מסלטינה, פאיסיה הצליח לתפוס את השלטון ושינה את שמו לשם המלכותי ראדו, שם שאומץ על ידי רבים מקודמיו מבית בסראב.
אולם בנובמבר 1534 ולאד וינטילה חזר לכס המלכות ועל כן ראדו פאיסיה נמלט לטרנסילבניה.
עלה שוב על כס ולאכיה ביוני 1535 אחרי שוולאד וינטילה נהרג בעת ציד ליד קריובה. הסולטאן העות'מאני הכיר בראדו כשליט.
תמיכה בכנסייה והתמודדות עם מתנגדים פנימיים

נוצרי אדוק, גם אחרי חזרתו לחיים החילונים המשיך ראדו פאיסיה לדאוג לעיניניי הכנסייה, השלים את בניית
הכנסייה המטרופוליטנית בטרגובישטה (שכוסתה בעופרת ונצבעה) ובנה את המנזרים מיסליה (Mislea) במחוז פרחובה בשנים 1536–1537, ואליה (Valea) במחוז ארג'ש בשנים 1533–1534, בולניצה קוזיאי (Bolniţa Coziei) בשנים 1542–1543. בדומה לשליטים רומנים אחרים תרם תרומות למנזרי ההר אתוס וכמו כן למנזר גיורגיוס הקדוש במטאורה בתסליה.
מהלך מלוכתו הוטרד מכמה מרידות של בויארים שביקשו להדיחו.
בשנת 1536 הוצאו להורג שניים מהדרגטורים בגלל השתתפות בקשר.
ביוני 1539 אציל בשם שרבאן, באן של איזבורֶן, מקורב למשפחת האצילים קראיובסקו מקריובה ארגן פלג של מורדים על מנת לכבוש את השלטון. השליט ברח לפרק זמן קצר וחזר עם תגבורת טורקית שסייעה בידו לדכא את המרד ב-19 ביולי 1540.[דרוש מקור]
הטוען לכתר שרבאן הוצא להורג על ידי הסולטאן בקושטא ב-15 ביוני 1543.
בשנת 1544 התחולל נגד ראדו קשר שלישי של כמה מתנגדים מקרב הבויארים הגולים בטרנסילבניה ובראשם הטוען לכתר לאיוטה בסראב הצעיר (Laiotă Basarab cel Tânăr) וסטרויה "הנודד" (Stroe Pribeagul).
במאי 1544 כוחותיהם מתוגברים ב"היידוקים" מ"ארץ ההונגרים" הצליחו להבריח את ראדו לשטח בשליטה טורקית ב"ראיה" טורנו סברין ובניקופול, מימין לדנובה.
השליט חזר שוב עם כוחות טורקים וב-15 באוקטובר 1544 בקרב בפנטנה ציגאנולוי ("באר הצועני") המתנגדים הובסו. לאיוטה בסראב הצעיר וסטרויה הנודד נהרגו בלחימה.
יחסי חוץ

אבדן בראילה
בימי מלכותו, שהתנהלה בחסות הסולטאן סולימאן המפואר (1520-1566), בשנים 1538–1540 הטורקים כבשו את בראילה וכעבור שנה (1541) הפכו אותה ל"ראיה" עות'מאנית יחד עם היישובים בסביבה.
נסיבות הסיפוח של בראילה אינן ברורות. לא ידוע אם הייתה זו השלכה של מסע העונשין של סולימאן נגד השליט ממולדובה, פטרו רארש, בשנים 1539–1540 או מחיר שראדו פאיסיה שלם לטורקים על תמיכתם בדיכוי המורדים. לבראילה קדמה הדוגמה של טיגינה בבסרביה בשנת 1538.
התערבות המונטנים בטרנסילבניה וההסכם עם האוסטרים
בשנת 1541 התערב ראדו פאיסיה עם צבא בטרנסילבניה כדי לתמוך בנסיך יאנוש זאפויה (סאפויאי) נגד הטוען לכתר שטפאן מאילאט שהיה בן בריט של האוסטרים ותרם ללכידתו של האציל המורד. לעומת זאת אחרי שהטורקים השלימו את ההשתלטות על הונגריה ב-1541, ב-7 בינואר 1543 בעיר טרגובישטה חתם ראדו פאיסיה עם נציגי הקיסר פרדיננד, שליט אוסטריה ומחזיק בתואר מלך הונגריה, הסכם חשאי לסיוע הדדי נגד הטורקים, שבו התחייב לספק לאוסטרים מידע מודיעיני על תנועות הצבאות הטורקים ושיתוף פעולה צבאי ממשי במקרה שהאוסטרים יעשו מאמץ מלחמתי רציני נגד העות'מאנים.
כשנודע לטורקים על ההסכם עם האוסטרים, בדצמבר 1544 דרשו מראדו לשלוח לקושטא את בנו, מרקו, כבן ערובה.
משסרב, הודח על ידי הסולטאן ועל ידי אחיו, מירצ'ה צ'ובאנול ב-17 במרץ 1545, בטענה של ניהול כושל של המדינה.
משפחתו

ראדו פאיסיה התחתן פעמיים - נישואים ראשנים לסטאנה ונישואים שניים בשנת 1541 לרוקסנדרה בסראבה, בתו של ניאגויה בסאראב ואלמנתו של השליט ראדו דה לה אפומאץ.
מנישואיו השניים נולדו חמישה ילדים, שתמונותיהם מופיעות בפרסקואים על קירות הכנסיות, ליד הוריהם.
- 3 בנות ו2 בנים.
מרקו (מירצ'ה), יורש הכתר
ולאד
מריה
ווֹיקה
כרסטינה
, עוד בן (בלתי חוקי?) - פטרו, שלימים היה שליט ולאכיה תחת השם פטראשקו הטוב (פטראשקו צ'ל בון)
ראדו פאיסיה הוגלה יחד עם משפחתו על ידי הטורקים במצרים ושם נעלמו עקבותיהם. יש סבורים שנקבר בכנסייה בעיר אלכסנדריה.
היחיד מצאצאיו ששרד היה פטרו, הקרוי פטראשקו הטוב, שליט ולאכיה.
ראו גם

בית דרקולשט
ראדו הגדול
ראדו מאפומאץ
מירצ'ה הרועה
קלמאן מארו

| --- | --- |

 לידה:  23 בנובמבר 1496 קאור, צרפת 
 פטירה:  12 בספטמבר 1544  (בגיל 47) טורינו, חבל פיימונטה, איטליה תחת בכיבוש על ידי ממלכת צרפת 
 מדינה:  צרפת 
 מקום קבורה:  קתדרלת יוחנן המטביל בטורינו 
 מקום לימודים:  סורבון 
 שפות היצירה:  צרפתית של ימי הביניים, אוקסיטנית, Quercy dialect, איטלקית, לטינית, צרפתית 
 סוגה:  ספרות מכתבים 
 
קלמאן מארו (בצרפתית:  Clément Marot;‏ נולד ב-23 בנובמבר 1496 - נפטר ב-12 בספטמבר 1544) היה משורר צרפתי.
ביוגרפיה > ראשית חייו

נולד בשנת 1496, בעיר קאור, בירת חבל קרסי שבדרום מערב צרפת, לז'אן מארו (במקור ז'אן דה מארה (Jean de Marets) מן העיר קאן שבנורמנדיה, שהתיישב בקאור והתחתן עם אישה מקומית גסקונית.  ז'אן מארו היה משורר בשירותה של אן מברטאן, אשת המלך לואי השנים עשר. המלך התלהב מחרוזיו של ז'אן מארו והוא הפך לבן לווייתו של המלך במערכה באיטליה. קלמאן, בנו של ז'אן מארו למד משפטים באוניברסיטה של פריז (סורבון) ואביו לימד אותו לכתוב בחרוזים. ב-1512 תרגם קלמאן הצעיר חלק משירת ורגיליוס מלטינית (ה"בוקוליקה") לצרפתית.  ב-1514  היה לנושא כלים ופקיד-רשם בשירותו של ניקולא דה נוויל בווילרואה. ב-1515 הציע קובץ שירים למלך פרנסואה הראשון.
ביוגרפיה > בימי המלך פרנסואה הראשון

ב-1519 הפך ל"חדרן" בשירותה של מרגריט מאנגולם, (לימים מרגריט מנווארה), אחות המלך, שהייתה פטרונית האמנים. קלמאן מארו היה בן לווייתו של המלך במסעותיו, וכתב חרוזים לרגל פגישתם של מלך צרפת ומלך אנגליה הנרי השמיני שנערכה בצפון צרפת ב-1520. ב-1524 התלווה אל המלך במערכה באיטליה, שם לפי מקורות  שנויים במחלוקת נפצע ונלקח בשבי יחד עם המלך בקרב פאביה (פברואר 1525).  אחרי שחזר לפריז, ב-1526 ישב בכלא שאטלה בפריז על סמך הלשנות על אהדתו לפרוטסטנטים. נאמר, בין היתר, שנהג בזלזול בצום הארבעים. . בהמשך הועבר משאטלה לכלא שארטר ובהתערבות אחד מחבריו ושל הבישוף של שארטר שוחרר. אך הוא נעצר שוב באשמת ניסיון לעזור לאסיר אחד להימלט מן המשטרה. המלך דאג לשחררו ובשנת 1528 מינה אותו ל"חדרן" אישי. המונרך לקח אותו איתו לעיר באיון שבדרום מערב צרפת כדי שיכתוב חרוזים לרגל נישואי המלך ללאונור מאוסטריה (1530).
ביוגרפיה > בימי המלך פרנסואה הראשון > גלות איטליה, החזרה בתשובה וגלות שווייץ

ב-1535 שוב הוצא צו מעצר נגד מארו בפריז בגלל תמיכתו בפרוטסטנטים. הוא נמלט לאיטליה אל הדוכסית רנה מפרארה. משם עבר לוונציה שבה נודע לו כי המלך פרנסואה הראשון הכריז על חנינה לכל הכופרים בדת הקתולית. מארו חזר לפריז והמלך העמיד לרשותו בית וגן בפרברי העיר. קלמאן מארו תרגם שלושים מזמורי תהילים מלטינית לצרפתית ופרסם אותם עם הקדשה למלך. המלך התלהב מן התרגום ונתן עותק לקארל החמישי, קיסר האימפריה הרומית הקדושה. ב-1543 פרסם תרגום של עשרים מזמורי תהילים נוספים והקדיש אותם לנשות צרפת. התאולוגים באוניברסיטת סורבון בפריז גינו תרגום זה ככפירה. קלמאן מארו נמלט אל העיר ז'נבה, משם עבר לאיטליה ונפטר בעיר טורינו ב-1544.
תרגום השיר לעלמה חולה

המתמטיקן-פילוסוף האמריקאי דגלס הופשטטר הקדיש ספר עב כרס לתרגומו של שיר אחד משל קלמאן מארו.
בספר, העוסק במלאכת התרגום משפה לשפה, עוסק הופשטטר בתרגום השיר 'לעלמה חולה' (A une Damoyselle malade). לאחר שהעמיק לעיין בשיר, זיהה הופשטטר בשירו של מארו שבע תכונות תחביריות/ צורניות. תכונות אלה כפה הופשטטר על עצמו, ללא פשרות, ותרגם את השיר לאנגלית עשרות פעמים, כשהוא מסגל לעצמו בכל פעם סגנון פואטי שונה. כמו כן הזמין תרגומים לאנגלית מן השיר מאחדים מעמיתיו. את התכונות סיכם באופן הבא:
השיר משתרע על פני 28 שורות
כל שורה בשיר היא בת שלוש הברות
ההטעמה בכל שורה נופלת על ההברה האחרונה
כל השיר הוא בחריזה של שורות כפולות: אא, בב, גג, ...
במחצית הדרך הנימה בשיר משתנה מרשמית לבלתי פורמלית
השורה הראשונה חוזרת בדיוק בשורה האחרונה
המשורר מכניס את שמו לתוך השיר
מספר השורות ומבנה החריזה הם בוודאי מובנים מאליהם, אך העובדה שבכל שורה רק שלוש הברות, וכן שבכל שורה ההטעמה נופלת על ההברה האחרונה, הן משוכות קשות למדי למתרגם.
תרגומים לעברית של יצירותיו

בקובץ " שירת הכוכבים" - אנטולוגיה משירת צרפת במאה הט"ז - מאת עמינדב דיקמן, הוצאת כרמל, ירושלים,  1996
לקריאה נוספת

Douglas R. Hofstadter, Le Ton beau de Marot, In Praise of the Music of Language, Basic Books, HarperCollins Publishers, New York, 1997.
Michael Screech, Clément Marot, a Renaissance poet discovers the Gospel, E. J. Brill, 1993.
מבוא מאת עמינדב דיקמן  לשירי קלמאן מארו   בתרגומו בקובץ "שירת הכוכבים", הוצאת כרמל, ירושלים,  1996
הערות שוליים

↑  "שירת הכוכבים" עמ' 70
↑  ע.דיקמן 1996
↑  דיקמן 1996
↑  ע.דיקמן
| --- | --- |
בקרת זהויות :  NLI: 987007265047005171  PLWABN: 9810598301105606  BIBSYS: 90516691  BNE: XX1017385  BnF: cb119146627 (data)  BPN: 85224240  CANTIC: a10434598  CiNii: DA0395667X  GND: 118731122  HDS: 011254  ICCU: MILV061018  ISNI: 0000 0001 2101 6421  LCCN: n50046343  MusicBrainz: 3fe94412-661a-4a15-8874-62b3bb8f5499  NKC: jn19990005414  NLA: 35328998  NLG: 92101  NSK: 000214446  NTA: 069403600  RERO: 02-A003563821  SELIBR: 288333  SNAC: w6d80hk4  SUDOC: 027011046  Trove: 913547  VcBA: 495/94352  VIAF: 59086239   WorldCat (עם VIAF): 59086239
ראש לימבו

| --- | --- |

 לידה:  12 בינואר 1951 מיזורי, ארצות הברית 
 פטירה:  17 בפברואר 2021 (בגיל 70) פאלם ביץ', ארצות הברית 
 שם לידה:  Rush Hudson Limbaugh III 
 מדינה:  ארצות הברית ארצות הברית
 מקום קבורה:  בית הקברות בלפונטיין 
 מקום מגורים:  פאלם ביץ' 
 השכלה:  תיכון סנטרל (1969)  אוניברסיטת המדינה של דרום מזרח מיזורי (1970) 
 תקופת הפעילות:  1967–2021 (כ־54 שנים) 
 מקצוע:  שדרן רדיו, פובליציסט, עיתונאי, סופר
 מעסיק:  קנזס סיטי רויאלס 
 מפלגה:  המפלגה הרפובליקנית 
 פרסים והוקרה:  פרס דאבל ספיק (1994)  מדליית החירות הנשיאותית (2020) 
 rushlimbaugh.com
 
רָאש לימבו (באנגלית: Rush Limbaugh;‏ 12 בינואר 1951 – 17 בפברואר 2021) היה שדרן רדיו ופובליציסט אמריקאי, זוכה העיטור האזרחי הגבוה ביותר בארצות הברית, מדליית החירות הנשיאותית. לימבו היה דמות מוכרת ובעל השפעה על תנועת הימין השמרני בארצות הברית. תוכנית הרדיו שלו הייתה בעלת מספר המאזינים הגדול ביותר בארצות הברית.
בשנת 2001 הודיע לימבו כי הוא איבד את שמיעתו, ולאחר מכן החל להסתייע בשתל שבלולי. בשנת 2014 הושתל שתל שבלולי נוסף וחל שיפור בשמיעתו.
קריירה

לימבו החל לעבוד כשדרן רדיו ב-1984 בסקרמנטו, קליפורניה. תוכניתו הייתה ייחודית משום שלא כללה אורחים, אלא תוכן פוליטי שמרני בלבד. לאחר ארבע שנים בהן זכתה תוכניתו להצלחה הוא עבר לניו יורק, שם תוכניתו צברה פופולריות ברמה הארצית. בשנות ה-90 הוא החל להופיע בטלוויזיה וכתב מספר רבי-מכר. בסוף חייו היה דמות מוכרת בתקשורת ובפוליטיקה השמרנית האמריקאית. מעל 13 מיליון האזינו לתוכניתו בכל שבוע, והוא היה חתום על חוזה בשווי מאות מיליוני דולרים.
דמויות בולטות שהתארחו בתוכניתו הם ג'ורג' בוש האב וג'ורג' בוש הבן (בזמן כהונתם כנשיאי ארצות הברית), קולין פאוול, דיק צ'ייני, ארנולד שוורצנגר, דונלד רמספלד, קונדוליזה רייס ושרה פיילין.
לימבו היה ידוע באהדתו לישראל, וב-1993 הוא ביקר בארץ. הוא נפגש עם חברי כנסת, עם אריאל שרון, בנימין נתניהו ועם ראש הממשלה, יצחק רבין. הוא ביקר גם בכותל המערבי, ביד ושם וברמת הגולן.
בינואר 2020 אובחן כחולה בסרטן הריאה על כך הודיע בתוכנית הרדיו שלו.
ב-4 בפברואר 2020 במעמד נאום מצב האומה, העניק לו הנשיא דונלד טראמפ את מדליית החירות הנשיאותית.
נפטר ממחלתו ב-17 בפברואר 2021 בגיל 70.
השקפותיו

טען שערוצי התקשורת העיקריים מוטים לצד ערכי המפלגה הדמוקרטית.
קרא למפלגה הרפובליקנית לחזור לערכים שמרניים ולמתונים מבין חברי המפלגה לעזוב אותה.
תמך בכלכלת שוק ובליברליזם כלכלי.
תמך בהפעלת יד קשה במלחמה בטרור, ובפרט במאבקה של ישראל בטרור.
התנגד למלחמה בהתחממות עולמית. סבר שעצם קיום התופעה מוטל בספק, קל וחומר אחריות האדם אליה. הוא האמין שמאחורי המלחמה בהתחממות העולמית עומדות כוונות פוליטיות נסתרות כמו הגדלת כוחה של הממשלה באמצעות העלאת המיסים וההוצאה הממשלתית, וכמו כן חבלה בשוק החופשי על ידי מתן יתרון לתאגידים מבוססים לעומת תאגידים מתפתחים. דעה זו הביע תוך תרעומת רבה לאחר התפוצצות פרשת אקלים-גייט.
התנגד לפמיניזם ולהפלות מלאכותיות (ביקורת הפמיניזם הזאת גרמה לרָאש לטבוע בספרו "The way things ought to be" את המושג "פמינאציות" המהווה הלחם של המילים פמיניזם ונאציזם).
התנגד בחריפות להגירה בלתי חוקית לארצות הברית.
תמך בעונש מוות.
ראו גם

אנטי-פמיניזם
הערות שוליים

↑  מערכת ישראל היום, ראש לימבו חשף: "אובחנתי בסרטן ריאות מתקדם", באתר ישראל היום, 4 בפברואר 2020
↑  נטע בר, שדר העל השמרני ראש לימבו הלך לעולמו, באתר ישראל היום, ‏17 בפברואר 2021
↑  YouTube
| --- | --- |
בקרת זהויות :  NLI: 987007444349905171  PLWABN: 9810645250105606  CiNii: DA07249856  GND: 136719643  ISNI: 0000 0001 1461 2022  LCCN: n92074505  MusicBrainz: 737baa66-773f-422c-8532-4b6e540576f5  NDL: 00470504  NKC: vse2015860139  NTA: 138513171  RERO: 02-A024439450  SUDOC: 129395714  VIAF: 53347701   WorldCat (עם VIAF): 53347701
ראמי כעיב

ראמי כעיב (בערבית: رامي كعيب; נולד ב-8 במאי 1997 בנישפין שבשוודיה) הוא כדורגלן תוניסאי-שוודי המשחק בעמדת המגן השמאלי בקבוצת הירנפיין מליגת העל ההולנדית ובנבחרת תוניסיה.
קריירת מועדונים

כעיב החל את הקריירה המקצוענית שלו באלפסבורג מליגת העל השוודית, במדיה ערך 57 הופעות ליגה והבקיע שער אחד.
ב-13 בינואר 2021 חתם כעיב על חוזה לארבע עונות וחצי בהירנפיין מליגת העל ההולנדית.
קריירה בינלאומית

כעיב שיחק בנבחרות הצעירות של שוודיה.
בחודש מאי 2022 החליט לייצג את נבחרת תוניסיה. ב-10 ביוני 2022 ערך את הופעת הבכורה שלו בנבחרת, בניצחון 2-0 על נבחרת צ'ילה במשחק ידידות.
הערות שוליים

↑  Heerenveen sign Swedish full-back באתר Football Oranje, ‏ 13 בינואר 2021 (באנגלית)
↑  محترف الدوري الهولندي ينضم لنسور قرطاج באתר Kooora, ‏ 19 במאי 2022 (בערבית)
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "ראמי כעיב".
ראדו מאפומאץ

ראדו מאפומאץ (ברומנית: Radu de la Afumați, נפטר ב-2 בינואר 1529), הידוע בכתבי היסטוריונים רומנים כראדו החמישי היה וויווד (שליט) ולאכיה.
הוא שלט בין ינואר 1521 לבין אפריל 1529 (לסירוגין בשנה הראשונה, כי הוא איבד את השלטון בין אפריל- יוני ובין אוגוסט-אוקטובר 1521).

הוא החל את שלטונו בניצחון על מהמט ביי מיכלולו, שטען לשלטון בוולאכיה. בין השנים 1522 ו-1525 הוא נלחם בטוענים נוספים לכס ולאכיה, ולדיסלב השלישי וראדו השישי (בדיקה). הכיתוב על מצבתו מתעד 20 קרבות.

ראדו נהרג בעריפת ראש ב-2 בינואר 1529 ליד רמניקו ולצ'ה, ונקבר מאוחר יותר בקתדרלה הנמלכותית בקורטיה דה ארגש.
הכינוי "מאפומאץ"

ראדו קיבל את הכינוי "מאפומאץ" כי היה לו רכוש ביישוב אפומאץ (מחוז אילפוב), שירש מסבו ולאד הנזיר (1425-1495). כדי להבדיל בינו לבין השליטים הוולאכים האחרים בשם ראדו (במיוחד אביו ואחיו), הנסיך קיבל גם כינויים אחרים. במהלך חייו הוא כונה ראדו וודה הצעיר, ולאחר מותו הוא נקרא גם ראדו האמיץ (במסמך מ-4 ביוני 1588), כהכרה בהישגיו בעצירת ההתקדמות של העות'מאנים ובמניעת הפיכתה של ולאכיה לחלק מהאימפריה העות'מאנית. לפי המקום שבו נהרג, הוא היה מוכר גם כנסיך ראדו מרמניק.
רקע משפחתי

ראדו מאפומאץ השתייך לשושלת בית דרקולשט והיה בנם של השליט ראדו הגדול ושל הנסיכה קטלינה. היו לו שתי אחיות, כריסטינה ובובה.
אשתו הראשונה, ווֹיקה, הייתה בתו של הוורניק ולאיקו מבוסקן (מחוז דמבוביצה). היא נפטרה בסוף 1525. 

מנישואים אלו נולדו לו שלושה ילדים: ולאד (שנהרג יחד עם אביו ב-1529), אנקה (שנישאה לבויאר בשם אודרישטה) וניאקשה (Neacşa).
ב-21 בינואר 1526 ראדו התחתן עם הנסיכה רוקסנדרה, בתו של ניאגויה בסאראב, לא היו להם ילדים ביחד. לאחר מותו של ראדו נישאה רוקסנדרה לאחיו, ראדו פאיסיה.
אחיו ששלטו בוולאכיה היו: ראדו השישי (בדיקה) (1524-1523), ראדו פאיסיה (1545-1535) ומירצ'ה הרועה (1552-1545, 1554-1553, 1559-1558).
שלטונו

ראדו מאפומאץ הפך לוויבוד של ולאכיה בזמן שהסולטאן הכריז על מהמט ביי מיכלולו הפאשה של ניקופול (שהיה בעל שורשים רומנים), כשליט ולאכיה.
ראדו הביס את צבאו של מהמט ביי בינואר 1522. ועלה על כס המלכות, אך נאלץ למשך מספר חודשים לעמוד בסדרת התקפות, וצבר ניצחונות רבים.
בחודש אפריל 1522, אולץ לסגת לטרנסילבניה, שם הוא קיבל מספר אחוזות מן המלך לאיוש השני כפרס על מאבקו בעות'מאנים.
ביוני הוא חצה בחזרה את הרי הקרפטים, עם תמיכה מן הוויבוד של טרנסילבניה יאנוש זאפויה, וכבש מחדש את ולאכיה. ראדו שיקם את הממשל הרומני, וגירש את העות'מאנים מן הארץ.
מהמט ביי תקף את ולאכיה שוב בקיץ 1522 עם כוחות רעננים. למרות ניצחונות בגרגיצה (Gherghița), בוקרשט וסלטינה, צבאו של ראדו נחלש. לאחר שהטורקים קיבלו תגבורת, הוא נאלץ להימלט בפעם השנייה לטרנסילבניה ב-15 אוגוסט 1522.   מהמט  מהמט ביי לקח  אז את השלטון. בניסיון לבסס את סמכותו, הוא השכין משטר של טרור  שנמשך עד סתיו 1522. בחודש אוקטובר שני הצבאות התעמתו ברוקר (Rucăr) וראדו גבר עליו  בזכות ארגון טוב יותר וטקטיקה.
סכסוך חדש פרץ באביב 1524, כאשר הפעם ולדיסלב השלישי, מבית דנשט טען לשלטון.
בקיץ 1526 התרחש קרב מוהאץ' וממלכת הונגריה נכבשה על ידי האימפריה העות'מאנית. הנסיכויות הרומניות (ולאכיה ומולדובה) היו כעת כמעט מוקפות על ידי הטורקים. ראדו נמנע בנסיבות אלה לפעול יותר  נגד הטורקים. הוא ניסה לדאוג למצב הפנימי של הנסיכות, ולחזק את כלכלתה.
מותו

בסוף שנת 1528, קבוצה של בויארים בראשות ניאגויה ודרגן, מרדו בראדו שנמלט למערב, ומצא מחסה בחסות משפחת קראיובשט. אולם כנראה הם בגדו בו והוא נתפס ליד רמניקו ולצ'ה, וב-2 בינואר 1529 נהרג בכנסיית צ'טצויה (Cetăţuia), יחד עם בנו ולאד . ראשיהם נשלחו לחצר הסולטאן העות'מאני בקושטא, וגופו נקבר ב-4 בינואר בקתדרלת קורטיה דה ארג'ש. הוא היה בערך בן 35-36 שנים, ומלך שבע שנים.
ראו גם

בית דרקולשט
שליטי ולאכיה
ראדו פאיסיה
ראדו הגדול
ולאד הנזיר
הערות שוליים

1 2  Popescu, Petru Demetru (1969). Radu de la Afumaţi. Domn al Ţării Româneşti. Editura Enciclopedică Română, Bucureşti.
1 2  Stoicescu, Nicolae (1983). Radu de la Afumaţi. Editura Militară, Bucureşti.
| --- | --- |
בקרת זהויות :  SUDOC: 167625608  VIAF: 296361042   WorldCat (עם VIAF): 296361042
קוליבריים טרופיים

| קוליבריים טרופיים |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: עופות
סדרה:: קוליבראים
תת־סדרה:: תרופודה
משפחה:: קוליבריים
תת־משפחה:: קוליבריים טרופיים
שם מדעי
 Phaethornithinae ‏ג'רדין, 1833

Phaethornis guy
קוליבריים טרופיים המכונים גם הרמיטים (שם מדעי: Phaethornithinae) היא תת-משפחה של עופות קטנים ממשפחת הקוליבריים המצויים רק ביבשת אמריקה ממקסיקו ועד ארגנטינה.
אלו קוליברים בעלי צבעים מקושטים מירוק וברונזה לצהוב וכתום. הראש כהה בדרך כלל ובעל פס שחור על העיניים והמקור קצר יחסית ומעוקל למטה. אין להם הרבה עיטורים על הכנפיים או הזנב. לקוליברים אלה אין גם דו-צורתיות זוויגית חזקה.
הם מרחפים ביערות הגשם של אמריקה המרכזית והדרומית ביחסים סימבוזיים עם כמה פרחים. הקוליברים מסוגלים לרפרף במקום ולשתות עם מקורם את הצוף. הם פעילים רק במשך היום ובלילה ישנים שינה משתקת העוזרת להם שלא לגווע ברעב כשאין פרחים.
סוגים

סוג ומין יחיד קוליברי רחב-זנב (Anopetia gounellei)
סוג קוליברי מגלני (Eutoxeres) - בו 2 מינים
סוג קוליברי חום-חזה (Glaucis) - בו 3 מינים. ביניהם קוליברי אדמוני-חזה
סוג קוליברי טרופי (Phaethornis) - בו 30 מינים
סוג ומין יחיד קוליברי מקור-משור (Ramphodon naevius)
סוג קוליברי חוד-חץ (Threnetes) - בו 3 מינים
קוליברי צפוני

| קוליברי צפוני |
| --- | --- |

מצב שימור
 מצב שימור: קרוב לסיכון קרוב לסיכון (NT) 
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: עופות
סדרה:: סיסאים
תת־סדרה:: תרופודה
משפחה:: קוליבריים
סוג:: קוליברי חלודי
מין:: קוליברי צפוני
שם מדעי
 Selasphorus rufus ‏גמלין, 1788
תחום תפוצה


קוליברי צפוני (שם מדעי: Selasphorus rufus) הוא מין עוף ממשפחת הקוליבריים החי במערב אמריקה הצפונית והוא נודד בכל שנה מעל 3,200 ק"מ אלסקה וקנדה ודרומה למקסיקו.
מין זה תואר לראשונה ב-1788 בידי החוקר יוהאן פרידריך גמלין ואין לו תת-מינים מוכרים.
מאפיינים

הקוליברי הוא עוף קטן מאוד באורך של 7 עד 9 ס"מ ולעיתים נדירות גם 11 ס"מ ומשקל של 2 עד 5 גרם, כשהנקבה גדולה במעט מהזכר. לעיתים מבלבלים בין קוליברי זה לקוליברי אלן (Selasphorus sasin).
לזכר הקוליברי חזה לבן, פנים אדמוניות, כיפה אפורה-אדמונית וסנטר וחזה עטורי סינר כתום-אדום. הכנפיים והזנב אפורים כהים והקצוות לבנים והרגליים והמקור שחורים. לנקבות נוצות ירוקות-לבנות, כשהבטן וחלק מהחזה כתומים ערמוניים והזנב והכנפיים כהים.
הקוליברי ניזון מצוף פרחים נמוכים בעלי בסיס קצר והוא מלקט גם חרקים. הקוליברי בעל חילוף חומרים כה מהיר שהוא חייב לאכול תוך שעות בודדות כדי שלא לרעוב למוות. למרות זאת הקוליברי נודד דרך הרי הרוקי בכל שנה ממאי עד לספטמבר כדי להספיק לינוק צוף מפרחי הבר באזור והוא יכול להישאר במשך כל הקיץ באזור אחד, בו קבוצה של קוליברים ישתלטו על מקומות האכילה באגרסיביות. בחורף הם נודדים דרומה עד לגררו שבמקסיקו לאחר מעוף של 2,000 ק"מ במסלול יבשתי. זהו הישג מדהים לעוף שמשקלו רק 5 גרמים.
הקוליברי נתון כיום בסיכון עקב ירידה גבוהה של יבול החרקים, עליהם הוא מתבסס כדי להשיג אנרגיות בחורף. כמו כן מספר פרחים אותם הוא מבקר החלו לפרוח מוקדם יותר מהעת, בה הוא מבקר בהם מה שגורם לו להגיע מאוחר מדי מכדי לינוק מצופם.
הערות שוליים

↑  קוליברי צפוני באתר הרשימה האדומה של IUCN
| --- | --- |
בקרת זהויות :  NLI: 987007556317305171
ראמבל (אתר אינטרנט)

| --- | --- |

 סוג:  שירות הזרמת וידאו 
 תקופת הפעילות:  18 בספטמבר 2013 – הווה (11 שנים) 
 מייסדים:  Chris Pavlovski 
 rumble.com
 
ראמבל היא פלטפורמת וידאו מקוונת קנדית, שנוסדה בשנת 2013. האתר הוקם על ידי כריס פבלובסקי, יזם טכנולוגי קנדי. האתר פופולרי בקרב יוצרי תוכן שמרניים.
משתמשים ותוכן

בשבע השנים הראשונות, התוכן בראמבל כלל בעיקר סרטונים ויראליים וחדשות ממקורות תקשורת רגילים. אולם באוגוסט 2020 האשים דווין נונס את יוטיוב בצנזורה יתרה כלפי ערוצו והחל לפרסם את הסרטונים שלו בראמבל. שמרנים וליברטריאנים בולטים אחרים כמו דינש ד'סוזה, שון האניטי הגיעו מעט זמן לאחר מכן. הפלטפורמה אוסרת על פורנוגרפיה, הטרדה, תכנים גזעניים ותכנים לא חוקיים, כל דבר אחר מותר.
לאחר הבחירות לנשיאות ארצות הברית ב -2020, משתמשים שמרניים רבים בפלטפורמות המדיה החברתית המרכזית, כמו טוויטר ופייסבוק, עברו לראמבל.  לפי פורצ'ן, לפני כן האתר היה "שיבוט יוטיוב" מלא בהקלטות ביתיות.
משתמשים וערוצים אחרים בראמבל כוללים את הסרטונים הביתיים המצחיקים ביותר של אמריקה, אתר בדיקת העובדות סנופס, חברת השידור האמריקאית EW Scripps Company, Hodgetwins, ערוצי חדשות הכבלים Newsmax ו- One America News Network (OANN), וארגון החדשות הבינלאומי רויטרס.
עיצוב

הממשק של ראמבל כולל "ערוצים מומלצים" למעקב, יחד עם ארבע כרטיסיות נוספות בממשק הראשי. ראמבל גם מאפשרת למשתמשים שלו להרוויח כסף מהסרטונים שלהם. משתמשים מעלים סרטונים שמורשים לאחר מכן לשותפים של ראמבל, כגון Yahoo! וחדשות מיקרוסופט, והכסף שמורווח מאותם סרטונים מופקד ישירות לחשבון הראמבל של המשתמש.
משתמשי ראמבל יכולים לזכות בתשלום יומי במזומן על ידי החלקה שמאלה או ימינה כדי להצביע על סרטונים ולהרוויח כרטיסים. ככל שיש למשתמש מספר רב יותר של כרטיסים, כך המשתמש יכול להגיש יותר רשומות בהמשך משיכת המזומנים.
תביעת גוגל

ב־11 בינואר 2021 הגישה ראמבל תביעה להגבלים עסקיים נגד גוגל בגין תוצאות החיפוש שלה, בבקשה לפיצויים העולים על 2 מיליארד דולר. ראמבל טוענים כי גוגל מתעדפת את YouTube של גוגל על פני ראמבל בתוצאות החיפוש שלה. ראמבל טוענים שהדבר מצמצם את הצפייה שלהם וגורם להכנסות נמוכות יותר.
הערות שוליים

1 2  Silverman, Craig (2 בנובמבר 2020). "Can Dan Bongino Make Rumble The Right's New Platform?". Buzzfeed News. {{cite web}}:  (עזרה)
1 2  O'Kane, Josh (2021-01-13). "Toronto video-hosting startup Rumble Inc. sues Google over search result". The Globe And Mail (באנגלית אמריקאית). נבדק ב-2021-01-14.
1 2  Schechner, Sam (2021-01-11). "Google Sued by YouTube Rival Over Search Rankings". Wall Street Journal (באנגלית אמריקאית). נבדק ב-2021-01-14.
↑  Isaac, Mike; Browning, Kellen (2020-11-11). "Fact-Checked on Facebook and Twitter, Conservatives Switch Their Apps". The New York Times (באנגלית אמריקאית). ISSN 0362-4331. נבדק ב-2021-01-14.
↑  "Meet Rumble, the YouTube rival that's popular with conservatives". Fortune (באנגלית). נבדק ב-2021-01-19.
1 2 3  Parker, Bryan C. (2021-01-15). "The next Parler: I tried four apps attracting right-wing users". SFGate (באנגלית אמריקאית). נבדק ב-2021-01-16.
↑  YouTube rival Rumble sues Google over search rankings
רביע

ערך זה עוסק במושג במתמטיקה. אם התכוונתם לאחד מטעמי המקרא, ראו .
ארבעת הרביעים של המישור האוקלידי
במתמטיקה, רביע הוא חלק המישור המוגבל על ידי מערכת הצירים.
הרביע במישור

במישור קיימים ארבעה רביעים, המסודרים נגד כיוון השעון:
הרביע הראשון כולל את הזוגות הסדורים  \ (x,y) שבהם שני הרכיבים חיוביים;
הרביע השני כולל זוגות סדורים שבהם רכיב ה-x שלילי ורכיב ה-y חיובי;
הרביע השלישי כולל את הנקודות שבהן שני הרכיבים שליליים;
וברביע הרביעי רכיב ה-x חיובי ורכיב ה-y שלילי.
הארגומנט של נקודה במישור המרוכב הוא הזווית הנוצרת בין הכיוון החיובי של ציר ה-x לבין הקטע המחבר את הנקודה עם הראשית. לכן הנקודות ברביע הראשון הן אלו שהארגומנט שלהן בין 0 ל-90 מעלות, הנקודות ברביע השני הן אלו שהארגומנט שלהן בין 90 ל-180 מעלות, וכן הלאה.
המרחב התלת-ממדי

במרחב תלת-ממדי החלוקה המקבילה היא לשמיניות. כל שמינית מכונה תֹּמֶן, ובלעז - אוקטנט. כל אוקטנט הוא תיבה אינסופית ששלושה ממקצועותיה הם החלקים החיוביים או השליליים של הצירים השונים.
באופן כללי יותר, מרחב אוקלידי מממד  \ n אפשר לחלק ל- \ 2^{n} חלקים, אשר כל אחד מהם נקרא אורתנט.